توولکەرم

توولکەرم () شارێکی فەلەستینە و پایتەختی پارێزگای توولکەرمە. دەکەوێتە باکووری ڕۆژاوای کەناری ڕۆژاوا و سێیەم گەورەترین شاری کەناری ڕۆژاوایە لەڕووی ڕووبەر و ژمارەی دانیشتووانەوە لە دوای شارەکانی خەلیل و نابلس. تەنھا ڕووبەری زەوی شارەکە زیاتر لە ٣٢،٦١٠ دۆنمە و شارەوانی توولکەرم بە سێیەم گەورەترین دامەزراوەی ناوخۆیی دادەنرێت لە کەناری ڕۆژاوا. 

شارەکە نزیکەی ١٥ کم لە دەریای ناوەڕاستەوە دوورە. ژمارەی دانیشتوانی پارێزگای توولکەرم ٢١٠ ھەزار کەسە،  نزیکەی نیوەیان تەنھا لە شارەکەدا دەژین. شاری توولکەرم و لادێکانی لە ئاستی دەریاوە بەرز دەبێتەوە لە ٦٥ مەتر لە ڕۆژاواوە بۆ ٦٠٠ مەتر لە ڕۆژھەڵاتەوە، کە چیای ڕاشین بەرزترین لوتکەی شارەکەیە. 

شوێنی شارەکە لە ڕووی مێژووییەوە بە شوێنێکی گرنگی بازرگانی و سەربازی دادەنرێت و ڕۆڵێکی گەورەی ھەبووە لە گەشەسەندنی شارەکەدا. گۆڕەپانی ڕێگا بازرگانییەکان و ڕێڕەوێکە بۆ داگیرکردنی سەربازی لە نێوان میسر و شام ھەروەھا ناوەندێکە بۆ گواستنەوەی وشکانی لە نێوان کەناراوەکان و ناوخۆ و لە نێوان باکوور و باشوور. شوێنی توولکەرم بە خاکێکی بەپیت و بڕێکی زۆر ئاو دەناسرێتەوە، جا باران بێت یان ئاوی ژێر زەوی ئەم بارودۆخانە بەشدارییەکی زۆریان لە گەشەکردن و گەشەسەندنی شارەکەدا کردووە.

شاری توولکەرم لە ساڵی ١٩٦٧ کەوتە ژێر داگیرکاری ئیسرائیل و تا واژووکردنی ڕێککەوتنی دووەمی ئۆسلۆ لە ساڵی ١٩٩٥ لەژێر ئیدارەی ئیسرائیلدا مایەوە و دەسەڵاتی فەلەستین لە ١٠ی تشرینی یەکەمی ١٩٩٥ دەستی بەسەردا گرت.

 سەرچاوەکان 

پۆل:شارەکانی کەناری ڕۆژاوا
پۆل:شارەوانییەکانی دەوڵەتی فەلەستین